Καλάγια Σοπονπανίτ

Η Καλάγια Σοπονπανίτ (ταϊλανδ. กัลยา โสภณพนิช, γενν. 21 Σεπτεμβρίου 1940) είναι Ταϊλανδή φυσικός και πολιτικός, η οποία διετέλεσε Υπουργός Επιστήμης και Τεχνολογίας της χώρας της από το 2008 έως το 2010, επί κυβερνήσεως Αμπχισίτ Βετζάτζιβα.

 Οικογένεια και σπουδές 
Η Καλάγια γεννήθηκε ως Λονγκ Γουανχόνγκ (κιν. 龍宛虹) από πτωχούς γονείς κινεζικής καταγωγής, στη Νακόν Ρατσασίμα της Ταϊλάνδης. Σε νεαρή ηλικία παντρεύτηκε τον Τσότε Σοπονπανίτ, τον τέταρτο γιο του γνωστού επιχειρηματία Τσιν Σοπονπανίτ, ιδρυτή της Τράπεζας της Μπανγκόκ, ο οποίος είχε επίσης κινεζική καταγωγή.

Η Καλάγια απεφοίτησε με άριστα από τη Σχολή Θετικών Επιστημών του Πανεπιστημίου Τσουλαλονγκόρν της Μπανγκόκ το 1961 και της δόθηκε υποτροφία για μεταπτυχιακές σπουδές στην πυρηνική φυσική, και κατόπιν και για διδακτορικό, στο Αυτοκρατορικό Κολέγιο του Λονδίνου, όπου και ολοκλήρωσε τη διατριβή της με θέμα στην πυρηνική φυσική υψηλών ενεργειών το 1970.

Σταδιοδρομία
Η Σοπονπανίτ συμμετέσχε στην ίδρυση του Εθνικού Κέντρου Ηλεκτρονικής και Τεχνολογίας Υπολογιστών (NECTEC) της Ταϊλάνδης το 1986. Στη συνέχεια ίδρυσε και προέδρευσε στο Ίδρυμα Πραπακαρνπάνια για τους διανοητικώς καθυστερημένους, υπό τη βασιλική αιγίδα.

Η Σοπονπανίτ έγινε ευρύτερα γνωστή όταν έθεσε υποψηφιότητα ως ανεξάρτητη για το αξίωμα του Κυβερνήτη της Μπανγκόκ το έτος 2000, οπότε και κατέκτησε την τέταρτη θέση μεταξύ των υποψηφίων. Παρά το ότι δεν εκλέχθηκε στο αξίωμα, κέρδισε δημοφιλία μεταξύ των δημοτών της Μπανγκόκ. Αργότερα εντάχθηκε στο Κόμμα Δημοκρατών και έθεσε υποψηφιότητα για μέλος του Κοινοβουλίου στις βουλευτικές εκλογές του 2001 και του 2005.

Στις 20 Δεκεμβρίου 2008 η Σοπονπανίτ διορίσθηκε Υπουργός Επιστήμης και Τεχνολογίας της Ταϊλάνδης από τον πρωθυπουργό Αμπχισίτ Βετζάτζιβα. Την αντικατέστησε στο αξίωμα αυτό ο Βιρατσάι Βιραμετίκουλ μετά τον κυβερνητικό ανασχηματισμό του Ιουνίου 2010.

Αρκετά αργότερα, στις 10 Ιουλίου 2019, η Καλάγια Σοπονπανίτ διορίσθηκε αναπληρώτρια Υπουργός Παιδείας στη δεύτερη κυβέρνηση του Πραγιούθ Τσαν-ότσα. Όταν ο υπουργός Παιδείας, ο Nataphol Teepsuwan, καθαιρέθηκε από τη θέση του μετά την καταδίκη του από ποινικό δικαστήριο στις αρχές του επόμενου έτους, η Σοπονπανίτ ανέλαβε προσωρινά καθήκοντα υπουργού μέχρι τον διορισμό της Τρίνουτ Τιενθόνγκ, που επισήμως ήταν η πρώτη στην ιστορία γυναίκα υπουργός Παιδείας της Ταϊλάνδης.

Παραπομπές

Κατηγορία:Ταϊλανδοί επιστήμονες
Κατηγορία:Πολιτικοί της Ταϊλάνδης